Na osnovu člana 27 stav 1 tačka 6 Zakona o lokalnoj samoupravi ("Službeni list Crne Gore", br. 002/18, 034/19, 038/20, 050/22 i 084/22) i člana 15 stav 1 tačka 6 Statuta Opštine Zeta ("Službeni list Crne Gore - opštinski propisi", broj 012/23), Skupština Opštine Zeta, na sjednici održanoj ,\_\_\_\_\_\_\_\_\_\_ donijela je

ODLUKU

o kriterijumima, načinu i postupku raspodjele sredstava za podršku preduzetništvu

I - OPŠTA ODREDBA

Član 1

Ovom odlukom utvrđuju se kriterijumi, način i postupak raspodjele sredstava iz Budžeta Opštine Zeta namijenjenih za podršku preduzetništvu.

II - KORISNICI SREDSTAVA

Član 2

Sredstva budžeta koji je opredijeljen za preduzetništvo iz tekućeg godišnjeg budžeta Opštine Zeta, dodjeljuju se za biznis/poslovne ideje (u daljem tekstu: biznis plan) fizičkim licima i/ili pravnim licima sa prebivalištem, odnosno sjedištem na teritoriji Opštine Zeta.

Sredstva iz stava 1 ovog člana planiraju se kao posebna budžetska linija.

III - JAVNI KONKURS

Član 3

Raspodjela sredstava za biznis planove vrši se na osnovu javnog Konkursa (u daljem tekstu: Konkurs), koji raspisuje Komisija.

Javni Konkurs se može raspisati za:

1. podsticanje ekonomskog razvoja Opštine Zeta;

2. podsticanje razvoja poljoprivrede i ruralnog područja (unapređenjem stočarstva, voćarstva, vinogradarstva, ratarstva, povrtlarstva, realizacijom programa na ruralnom području, zaštitom poljoprivrednog zemljišta, korišćenjem plodnog zemljišta);

3. podsticanje razvoja organske poljoprivredne proizvodnje;

4. podsticanje razvoja lovstva i ribolovstva;

5. stvaranje uslova i podsticanje razvoja turizma;

6. doprinos afirmaciji i valorizaciji kulturnog potencijala i tradicije Opštine Zeta, podizanja nivoa urbane kulture i očuvanja kulturne baštine;

7. doprinos očuvanju životne sredine i održivog razvoja;

8. kao i u svim ostalim slučajevima kojima se podstiče realizacija strateških ciljeva i pospješuje javni interes.

Član 4

Konkurs se objavljuje u jednom dnevnom listu i na internet stranici Opštine Zeta.

Konkurs za raspodjelu sredstava je otvoren 45 dana od dana njegovog objavljivanja.

IV - KOMISIJA ZA RASPODJELU SREDSTAVA

Član 5

Proces raspodjele sredstava vrši Komisija koju imenuje predsjednik Opštine.

Komisija ima predsjednika i četiri člana.

Predsjednik Komisije se imenuje iz reda zamjenika Predsjednika opštine ili starješina organa lokalne uprave.

Obavezni članovi Komisije su: predstavnik organa lokalne uprave nadležan za poslove finansija i predstavnik organa lokalne uprave nadležnan za poslove preduzetništva.

Preostala dva člana Komisije određuju se iz reda zaposlenih u organima Opštine Zeta, a u zavisnosti od oblasti za koju je Konkurs raspisan.

Ovlašćeni subjekti za predlaganje članova za Komisiju su: predsjednik Opštine; starješina organa lokalne uprave nadležan za poslove preduzetnštva ; i starješina organa/službe Opštine Zeta, a u zavisnosti od oblasti za koju je Konkurs raspisan.

Komisija se imenuje na vrijeme od dvije godine.

Stručne i administrativno tehničke poslove za potrebe Komisije vrši sekretar komisije, koji se imenuje iz organa nadležnog za poslove preduzetništva.

Komisija je nadležna za:

1. raspisivanje javnog konkursa;

2. pregled i ocjenu validnosti predate dokumentacije i prijedloga biznis planova prema utvrđenim kriterijumima;

3. pripremu ugovora sa pravnim/fizičkim licama čiji su biznis planovi odobreni;

4. pripremu predloga odluke o raspodjeli sredstava;

5. praćenje realizacije odobrenih biznis planova;

6. pripremu izvještaja o realizaciji dodijeljenih sredstava

Komisija donosi Poslovnik o radu.

V - PRESTANAK MANDATA ČLANOVA KOMISIJE

Član 6

Članu Komisije mandat prestaje prije isteka vremena na koje je imenovan, u slučaju:

1. podnošenja ostavke, o čemu obavještava predsjednika Komisije i subjekte koji su ga predložili;

2. ako je pravosnažnom odlukom lišen poslovne sposobnosti;

3. ako je pravosnažnom odlukom suda osuđen na bezuslovnu kaznu zatvora u trajanju od najmanje 6 mjeseci, i

4. u slučaju razrješenja.

Član 7

Predsjednik Opštine će razriješiti člana Komisije u slučaju:

1. da se utvrdi da je prilikom imenovanja o sebi dao netačne podatke ili propustio da iznese podatke i okolnosti koje su bile od uticaja na imenovanje za člana Komisije;

2. da ne obavlja funkciju člana Komisije u periodu dužem od šest mjeseci;

Član 8

Postupak za razrješenje člana Komisije pokreće predsjednik Opštine na zahtjev subjekta ovlašćenog za predlaganje kandidata ili na inicijativu Komisije.

U postupku razrješenja član Komisije ima pravo da se izjasni o razlozima za razrješenje.

Predsjednik Opštine donosi Odluku o razrješenju člana Komisije.

Član 9

U slučaju prestanka mandata članu Komisije prije isteka vremena na koje je imenovan, predsjednik Opštine je dužan da, u roku od 15 dana od dana prestanka mandata, imenuje novog člana Komisije.

Mandat novoimenovanog člana Komisije traje do isteka mandata Komisije.

Član Komisije koji je razriješen prije isteka vremena na koje je imenovan ne može biti ponovo imenovan za člana Komisije.

VI - UTVRĐIVANJE PRIORITETA ZA RASPODJELU SREDSTAVA

Član 10

Lokalna uprava Opštine Zeta dužna je da, za potrebe izrade biznis plana, stavi na raspolaganje strateške, programske i planske akte Opštine Zeta, u roku od tri dana od dana podnošenja zahtjeva.

Član 11

Biznis planovi koji se neće podržati su:

1. aktivnosti koje su u nadležnosti ili odgovornosti Vlade, kao što je formalno obrazovanje, formalna zdravstvena zaštita i sl.;

2. biznis planovi kojima se traže finansijska sredstva za kupovinu i raspodjelu humanitarne pomoći;

3. biznis planovi koji se isključivo temelje na jednokratnoj izradi, pripremi i štampanju knjiga, brošura, biltena, časopisa i slično, ukoliko objava takvih publikacija nije dio nekog šireg programa ili sveobuhvatnijih i kontinuiranih aktivnosti;

4. aktivnost koja se smatra nezakonitom ili štetnom po okolinu i opasnom za ljudsko zdravlje: igre na sreću, duvan, alkoholna pića (izuzev proizvodnje vina i voćnih rakija);

5. nemoralne i nelegalne aktivnosti.

VII. - POSTUPAK PO KONKURSU

1. Postupak po konkursu

Član 12

Prijava na Konkurs za biznis plan se podnosi u roku od 45 dana od dana njegovog objavljivanja.

Prijava se podnosi Komisiji i predaje u pisarnici Sekretarijata za razvoj preduzetništva i poljoprivrede Opštine Zeta.

U zapečaćenoj koverti, fizička lica prilažu:

1. prijavu za učešće na konkurs za dodjelu bespovratnih sredstava (Obrasci 1 I 2);.

2.izrađen biznis plan (Obrazac 4);

3. elektronsku verzija biznis plana;

4. ovjerenu kopiju lične karte;

5. pismo namjere;

6.podatke o žiro računu.

U zapečaćenoj koverti, pravna lica koja planiraju razvoj poslovanja prilažu:

1. prijavu za učešće na konkurs za dodjelu bespovratnih sredstava (Obrasci 1 I 2);

2. izrađen biznis plan (Obrazac 4);

3. fotokopija lične karte odgovornog lica u pravnom licu;

4. elektronsku verziju biznis plana na CD-u;

5. original ili ovjerenu kopiju Rješenja o upisu krajnjeg korisnika u CRPS;

6. original ili ovjerenu kopiju Rješenja o registraciji za PDV ako je krajnji korisnik obveznik PDV-a;

7. važeći Statut društva;

8. potvrdu Uprave prihoda i carina o urednom izmirivanju poreza i doprinosa ne stariju od 30 dana;

9. potvrdu organa lokalne uprave u čijoj nadležnosti su poslovi utvrđivanja, naplate i kontrole poreza da podnosilac prijave nema neizmirenih poreskih obaveza u prethodnoj godini, koja nije starija od 30 dana;

10. odgovarajući obrazac za posljednji mjesec uplate poreza i doprinosa za zaposlene ovjeren od Uprave prihoda i carina, kao dokaz o broju zaposlenih .

11. podatke o žiro računu

Komisija po potrebi po službenoj dužnosti pribavlja potvrdu o neosuđivanosti za krivična djela protiv privrede i krivična dela protiv imovine, kao i ostala dokumenta za koja smatra da su od važnosti za Konkurs koji se raspisuje.

U zavisnosti od vrste Konkursa, Komisija može izmijeniti spisak dokumentacije iz stava 3 i 4 ovog člana.

Član 13

Fizičko/pravno lice koje nije koristilo sredstva po osnovu odluka Komisija Opštine Zeta u prethodnoj godini, ili nije apliciralo na neki od Konkursa Opštine Zeta koji su u toku, dužno je da dostavi izjavu o tome.

Fizičko/pravno lice koje je za realizaciju biznis plana koristilo budžetska sredstva, po javnom konkursu u prethodnoj godini, prilaže i izvještaj o realizaciji biznis plana, sa detaljnim opisom faza realizacije i detaljnim obrazloženjem eventualnih odstupanja, uključujući i finansijski izvještaj sačinjen u skladu sa posebnim propisom (detaljan finansijski izvještaj o utrošenim sredstvima za prethodnu godinu, sa kopijama računa, ugovora i izvoda banke po kojima su plaćani, kao i narativni izvještaj sa tabelarnim pregledom troškova za utrošena sredstva).

Ukoliko fizičko/pravno lice ne dostavi tražene izvještaje o realizovanom biznis planu iz prethodnih godina koji su finansirani iz Budžeta Opštine Zeta, ne može učestvovati u raspodjeli sredstava za godinu u kojoj se sredstva raspodjeljuju.

2. Sadržaj biznis plana

Član 14

Radi postizanja jednakih uslova za sve učesnike konkursa, kao i metodološkog postupka, kojim će se izvršiti pravična selekcija biznis planova koje kandiduju za dodjelu sredstava, Komisija propisuje formu za podnošenje predloga biznis planova za svaki od konkursa koji raspisuje i objavljuje uz tekst konkursa.

3. Prijava na konkurs

Član 15

Prijava na konkurs se podnosi na propisanom Obrascu, koji utvrđuje Komisija za svaki Konkurs pojedinačno.

4. Administrativna provjera

Član 16

Komisija otvara blagovremeno podnijete zapečaćene koverte na prvoj sjednici nakon isteka roka za podnošenje zahtjeva.

Ako utvrdi da fizičko/pravno lice nije dostavilo svu dokumentaciju propisanu članom 12 i 13 ove odluke, Komisija ga poziva da nedostatak otkloni odmah, a najkasnije u roku od tri dana od dana prijema poziva.

Ukoliko fizičko/pravno lice nedostatak ne otkloni u ostavljenom roku, Komisija će zahtjev odbiti.

U roku od 8 dana od dana dostavljanja rješenja, fizičko/pravno lice koje nije dostavilo potpunu dokumentaciju, može izjaviti žalbu glavnom administratoru zbog propusta u ocjenjivanju dostavljene dokumentacije.

Glavni administrator u roku od 8 dana od dana prijema žalbe, donosi rješenje o usvajanju ili odbijanju žalbe.

5. Kriterijumi za raspodjelu

Član 17

Jedno fizičko/pravno lice može konkurisati sa najviše dva biznis plana, a može biti podržan samo jednim biznis planom.

Maksimalan iznos dodijeljenih sredstava za biznis planove, ne može iznositi više od 30% od ukupnog iznosa predviđenog Budžetom Opštine Zeta za konkurs koji se raspisuje.

Fizičko/pravno lice je dužno da navede iznos za koji aplicira pri čemu isti ne može biti veći od maksimalnog iznosa propisanog stavom 2 ovog člana.

Član 18

Komisija vrši dodjelu sredstava za biznis plan na osnovu pozitivnih i eliminatornih kriterijuma.

Pozitivni kriterijumi su:

1. fizičko/pravno lice čiji biznis plan uključuje zapošljavanje lica sa teritorije Opštine Zeta u toku godine za koju je raspisan konkurs;

2. biznis plan nudi sve podatke koji su neophodni za početak, vođenje biznisa i njegovo uspješno poslovanje u budućnosti;

3. biznis plan nudi predloge za finansiranja poslovne ideje iz sopstvenih i/ili drugih izvora finansiranja ;

4. inovativni aspekt biznis plana;

5. doprinos prijavljenog biznis plana u ostvarivanju javnog interesa i realizaciji strateških ciljeva u određenoj oblasti.

Komisija može radi razjašnjenja obaviti i usmeni intervju sa učesnicima konkursa.

Eliminatorni kriterijumi su:

1. Nedostatak formalnih uslova za kandidovanje biznis plana (nepotpuna ili netačna dokumentacija);

2. Neadekvatan biznis plan (ne korespondira sa predloženim sadržajem u skladu sa čl. 14 odluke).

Sastavni dio ove Odluke je i lista za ocjenjivanje biznis planova.

6. Utvrđivanje rang liste

Član 19

Svaki član Komisije dodjeljuje bodove za svaki od pozitivnih kriterijuma.

Konačna ocjena biznis plana predstavlja zbir bodova svih članova komisije.

Komisija donosi Rang listu koja sadrži konačne ocjene svih biznis planova.

Ukoliko primjena nekog od eliminatornih kriterijuma nije rezultat ocjene svih članova Komisije pojedinačno, odluka o primjeni eliminatornog kruterijuma se donosi većinom glasova od ukupnog broja članova Komisije.

7. Odluka o raspodjeli sredstava

Član 20

Komisija donosi Odluku o raspodjeli sredstava u roku od 10 dana od dana donošenja Rang liste.

U slučaju da dva ili više biznis planova dobije isti broj bodova, te raspoloživa sredstva nijesu dovoljna za njihovo finansiranje, sredstva će se dodijeliti za biznis plan na osnovu odluke donijete većinom glasova od ukupnog broja članova Komisije.

Na Odluku o raspodjeli sredstava može se uložiti žalba Glavnom administratoru u roku od 8 dana od dana dostavljanja iste učesniku konkursa.

Glavni administrator je dužan da donese rješenje u roku od 10 dana od dana isteka roka za podnošenje žalbe.

Član 21

Ukoliko ni jedan od učesnika ne dobije maksimalan broj bodova, Komisija zadržava pravo da iznos predviđen Budžetom Opštine Zeta za konkurs na koji su aplicirali podijeli na 10 jednakih djelova učesnicima koji su se našli na Rang listi od 1 do 10 mjesta.

Član 22

Odluka o raspodjeli sredstava sadrži:

1. naziv fizičkog/pravnog lica kome su dodijeljena sredstva;

2. naziv biznis plana;

3. iznos sredstava dodijeljenih od strane Komisije za svaki od biznis planova;

4. obrazloženje razloga za odbijanje, uključujući bodovnu listu, za sve odbijene planove.

Član 23

Odluka o raspodjeli sredstava dostavlja se učesnicima konkursa i objavljuje na internet stranici Opštine Zeta.

VIII - ZAKLJUČIVANJE UGOVORA

Član 24

Nakon donošenja Odluke o raspodjeli sredstava i njenog javnog objavljivanja, predsjednik Opštine sa fizičkim/pravnim licem kojem su dodijeljena sredstva, u roku od 10 dana od dana izvršnosti odluke, zaključuje ugovor kojim se uređuju međusobna prava i obaveze, način korišćenja sredstava, izvještavanje i nadzor nad realizacijom biznis plana.

Ukoliko je dobitnik sredstava fizičko lice, isti je dužan da registruje svoju privrednu djelatnost u roku od 10 dana od dana potpisivanja Ugovora i dostavi Komisiji dokaz o tome.

Ugovor se smatra raskinutim, ukoliko lice iz stava 2 ovog člana ne dostavi dokaz o registraciji, čime se Opština Zeta oslobađa svih obaveze prema dobitniku sredstava.

Opština Zeta, u roku od 30 dana od dana potpisivanja Ugovora uplaćuje sredstva na žiro račun fizičkog/pravnog lica.

Realizaciju zaključenog ugovora prati Komisija.

IX - PRAĆENJE REALIZACIJE BIZNIS PLANA I PROCJENA USPJEŠNOSTI

Član 25

Praćenje realizacije biznis planova vrše članovi Komisije.

Praćenje realizacije biznis planova vrši se na slučajnom uzorku.

X - IZVJEŠTAJ O REALIZOVANIM BIZNIS PLANOVIMA

Član 26

Učesnik kome su dodijeljena sredstva po osnovu konkursa koji su raspisani u prvom i drugom kvartalu tekuće godine podnosi Komisiji izvještaj o realizaciji biznis plana sa finansijskim izvještajima, najkasnije do 31.marta naredne godine, dok učesnik kome su dodijeljena sredstva po osnovu konkursa koji su raspisani u trećem i četvrtom kvartalu tekuće godine podnosi Komisiji izvještaj o realizaciji biznis plana sa finansijskim izvještajima, najkasnije do 30. septembra naredne godine.

Član 27

U cilju upoznavanja šire javnosti sa realizovanim biznis planovima Komisija može, na odgovarajući način, do raspisivanja novog konkursa, javno predstaviti realizovane aktivnosti i ostvarene rezultate društava/ preduzetnika čiji su biznis planovi podržani.

Član 28

Komisija podnosi Skupštini izvještaj o podržanim biznis planovima, iznosu dodijeljenih sredstava, realizovanim projektima i njihovim efektima.

Izvještaj se podnosi u četvrtom kvartalu naredne godine za prethodnu godinu.

Član 29

Komisiji pripada naknada za rad.

Visinu naknade utvrđuje predsjednik Opštine posebnim aktom, polazeći od obima i složenosti rada koji je Komisija obavila.

**XI POSTUPAK PO JAVNOM POZIVU**

**Član 30**

Ukoliko se raspodjela sredstava ne vrši preko Javnog konkursa već putem Javnog poziva procedura je sledeća:

Prijava na Javni poziv se podnosi u roku od 30 dana od dana njegovog objavljivanja.

Prijava se predaje u pisarnici Sekretarijata za razvoj preduzetništva i poljoprivrede Opštine Zeta.

U zapečaćenoj koverti, fizička/pravna lica prilažu:

1. prijavu za učešće na Javni poziv za dodjelu bespovratnih sredstava (Obrasci 1 I 2);
2. podatke o žiro računu;

3. ovjerenu kopiju lične karte i

4. pismo namjere.

XII - ZAVRŠNA ODREDBA

Član 31

Ova odluka stupa na snagu osmog dana od dana objavljivanja u "Službenom listu Crne Gore - Opštinski propisi".

Broj:

Zeta ,

Skupština Opštine Zeta

Predsjednik,

Nebojša Domazetović, s.r.

Obrazloženje

Pravni osnov za donošenje Odluke o kriterijumima, načinu i postupku raspodjele sredstava za podršku preduzetništvu je u odredbama člana 27 stav 1 tačka 6 Zakona o lokalnoj samoupravi („Službeni list Crne Gore“, br. 002/18, 034/19, 038/20, 050/22 i 084/22) kojim je propisano da Opština uređuje i obezbjeđuje uslove za razvoj preduzetništva i članu 15 stav 1 tačka 6 Statuta Opštine Zeta (“Službeni list Crne Gore – opštinski propisi”, br. 012/23) kojim je propisano da Opština obezbjeđuje uslove za razvoj preduzetništva.

Predlog Odluke o kriterijumima, načinu i postupku raspodjele sredstava za podršku preduzetništvu sastoji se iz 12 poglavlja.

U prvom poglavlju koje nosi naziv “Opšte odredbe” propisani su kriterijumi, način i postupak raspodjele sredstava iz Budžeta Opštine Zeta namijenjenih za podršku preduzetništvu.

U drugom poglavlju pod nazivom “Korisnici sredstava” propisano je ko mogu biti korisnici sredstava namijenjenih za podršku preduzetništvu.

U trećem poglavlju koje nosi naziv “Javni konkurs” propisan je period kada se objavljuje javni konkurs i koliko je isti otvoren za prijave.

U četvrtom poglavlju pod nazivom “Komisija za raspodjelu sredstava” predviđen je sastav, mandat i nadležnost Komisije.

U petom poglavlju koje nosi naziv “ Prestanak mandata Komisije” propisano je pod kojim uslovima članovima Komisije prestaje mandat, u kojim slučajevima Predsjednik Opštine može razriješiti člana Komisije kao i postupak razrješenja člana Komisije.

U šestom poglavlju pod nazivom “Utvrđivanje prioriteta za raspodjelu sredstava” propisana je obaveza lokalne uprave Opštine Zeta da stavi na raspolaganje strateške, programske i planske akte Opštine Zeta za potrebe izrade biznis planova kao i koji biznis planovi neće biti podržani.

U sedmom poglavlju koje nosi naziv “Postupak po konkursu” propisano je u kom roku se podnosi prijava, šta se od dokumentacije prilaže uz prijavu za pravna i fizička lica, kriterijumi za raspodjelu sredstava, utvrđivanje rang liste, u kom roku je Komisija obavezna da donese Odluku o raspodjeli sredstava, sadržaj Odluke o raspodjeli sredstava, kome se ista dostavlja i način njenog objavljivanja.

U osmom poglavlju pod nazivom “Zaključivanje ugovora” utvrđen je rok za zaključivanje ugovora i realizacija zaključenog ugovora.

U devetom poglavlju koje nosi naziv “Praćenje realizacije biznis planova i procjena uspješnosti” predviđena je obaveza praćenja realizacije biznis planova od strane Komisije.

U desetom poglavlju pod nazivom “Izvještaj o realizovanim biznis planovima” propisana je obaveza podnošenja izvještaja Komisiji od strane učesnika kome su dodijeljena sredstva, obaveza podnošenja izvještaja o podržanim biznis planovima, iznosu dodijeljenih sredstava, realizovanim projektima i njihovim efektima Skupštini.

U jedanaestom poglavlju koje nosi naziv “Postupak po javnom pozivu” predviđeno je u kom roku se podnosi prijava i šta se od dokumentacije prilaže uz prijavu.

U dvanaestom poglavlju pod nazivom “Završne odredbe” propisano je stupanje na snagu ove Odluke.